  Виталий Пронин   2014-тӥ арын Дагестанысь командировкаысь ӧз бертэ... Ижысь Патрулья но постъя службалэн батальоназ усьтӥзы ужазы бырыны шедем 3 полицейскойёслы сӥзем синпелет. Милициысь сержант Александр Решетников быриз 1994-тӥ арын. Ижысь Школьной урамез эскерыкуз, Решетников эшеныз ӵош синйылтӥзы пиосмуртэ. Пурысь дӥсен адямиосты адӟыса, со пегӟыны дыртӥз. Матысь коркалэн подъездаз ышиз. Милиционеръёс юртлэсь ӧссэ усьтыса вуттӥзы-а, ӧз-а - ыбем куараос шуккиськизы. Пуляос кыксэ но воргоронъёсты погыртӥзы. Ӧжыт улыса, А. Решетников кулӥз.Полициысь старшой сержант Константин Абрамов быриз мурт музъем вылын 2013-тӥ арын. Эшъёсыныз ӵош со Дагестанысь Буйнакск городысь огаз ульчае мынӥсь-ветлӥсьёслэсь документъёссэс эскерыны дыртэ вылэм. Но патрулья машинаысь Константин потэм гинэ - пуштэм куара шуккиськем. Пиосмурт интыяз ик бырыны шедиз.2014-тӥ арын Дагестанысь командировкаысь ӧз берты мукетыз но старшой сержант - Пётр Шихов. Буйнакск городын асьме полицейскойёс дугдытӥзы машинаез. Отын пуко вылэм федерал розыске ялэм террористъёс. Соос югдурез утисьёсты вистэм-вожтэм ыбылыны кутскизы. Тушмон пуля пыриз П. Шиховлэн но мугораз. Кӧня ке нунал ортчыса, воргорон улонысь кошкиз... Та кышкасьтэм пиосмуртъёслэн нимтулъёссы медаз вунэ.Та кышкасьтэм пиосмуртъёслэн нимтулъёссы медаз вунэ шуыса, Патрулья но постъя службалэн батальонэныз кивалтӥсь Сергей Алексеев синпелет пуктыны малпаз. Ӵош ужась эшъёсыз юрттӥзы - коньдон люказы.Синпелетэз усьтонэ вуылӥз элькунысьтымы югдурез утёнъя министр Александр Первухин. Воргоронъёслы со тау кылъёссэ вераз: нокыӵе шуг-секытъёс шоры учкытэк, пе, тӥ нюръяськиськоды законэз тӥясьёсын, террористъёсын. Туннэ шаерысьтымы ог 50 полицейскойёс службазэс нуо Дагестанын.- Пие Дагестанэ нырысьсэ кошкиз вал, - вера бырем Константин Абрамовлэн атаез Егор Михайлович. - Та нырысетӥез но, берпуметӥез но командировкаез луиз... Синпелет усьтэмзылы шумпотӥ. Пиме, озьыен, уг вунэто. Ма, милемыз но - мумы-бубыосты - батальонын палэнэ уг кельто. Ялан жингыръяло, куное пырало, юрттӥсько.Сюлэмыз вӧсь луэ ке но, Егор Михайлович Дагестанэ кошкем асьме полицейскойёс сярысь телевизорысь иворъёсты сак учке. Ярам, атайзэ Костя шумпоттыса вуттӥз - Илья пиез туэ 2-тӥ классэ ветлэ ини.Ольга Корепанова  